Emmanuel Macron Frakklandsforseti og Jens Stoltenberg , framkvæmdastjóri NATO , hittust í Élysée-höll í París fimmtudaginn 28. nóvember til viðræðna um fyrirhugaðan leiðtogafund NATO miðvikudaginn 4. desember í London . Á fundi með blaðamönnum eftir samtal þeirra sagði Macron að hann stæði við það sem hann sagði í viðtali við The Economist 21. október sl. , að NATO glímdi við „ heiladauða “ . Frakklandsforseti sagði að orð sín hefðu verið , og hann notaði orðin á ensku , a wake up call , það er að hann hefði vakið samaðila sína innan NATO af værum blundi og hann væri „ harla ánægður “ með árangurinn . „ Ég stend að öllu leyti við það sem ég gerði til að taka af öll tvímæli , “ sagði Macron á blaðamannafundinum með Stoltenberg . „ Á okkur hvílir sú ábyrgð að láta ekki við það eitt sitja að ræða um fjárhagsleg málefni í ljósi raunverulegra viðfangsefna líðandi stundar . “ Í máli Stoltenbergs á fundinum kom fram að NATO væri „ öflugt “ og bandalagsþjóðirnar ynnu meira saman en þær hefðu gert í áratugi . Hann sagði ekki óeðlilegt að ólíkra sjónarmiða gætti meðal 29 aðildarþjóða en við blasti að unnið yrði að því að færa sáttmála bandalagsins í nútímalegra horf . Frakkalandsforseti lét gagnrýnisorð í garð Bandaríkjanna og NATO falla skömmu eftir að Donald Trump Bandaríkjaforseti kallaði bandaríska hermenn fyrirvaralaust heim frá norðaustur Sýrlandi . Þetta leiddi til þess að her NATO-ríkisins Tyrklands sótti inn í Sýrland gegn Kúrdum . Hvorki Bandaríkjamenn né Tyrkir höfðu samráð við bandamenn sína í NATO vegna þessara ákvarðana sinna . Macron sagði að Tyrkir gætu ekki vænst þess að bandamenn þeirra í NATO sýndu þeim samstöðu um leið og þeir kynntu innrás í Sýrland sem orðinn hlut . Í fréttum er sagt frá því að Tyrkir segist ekki geta stutt áætlanir NATO til að auka öryggi Eystrasaltsþjóðanna og Póllands nema NATO-ríkin veiti Tyrklandsstjórn meiri pólitískan og hernaðarlegan stuðning í baráttunni við Kúrda í norðurhluta Sýrlands . Í franska blaðinu Le Figaro segir fimmtudaginn 28. nóvember að líta verði á ummæli Emmanuels Macrons um „ heiladauða “ NATO í ljósi hugmynda Frakklandsforseta um „ evrópskan her “ sem hann kynnti í ágúst 2018 . Hann óttist að Evrópa verði sett til hliðar af Bandaríkjamönnum og Kínverjum sem keppi nú sín á milli . Hann lýsi vonbrigðum með að innan ESB velti menn ekki lengur fyrir sér strategískum viðfangsefnum . ESB eigi að hafa hernaðarlega burði sjálft til að til að verja hagsmuni sína . Gagnrýnendur Macrons segja að hann sendi skot í allar áttir í ræðum sínum . Það sé því ekki auðvelt að átta sig á hvað fyrir honum vaki . Hann er sakaður um að tala áður en hann hugsi mál til enda og það komi of mikið í hlut annarra að tína saman brotin sem eftir hann liggja . Bent er á að með því að tala niðrandi um NATO veki hann andúð þjóðanna í austurhluta Evrópu sem líti á bandalagið og aðild sína að því sem lífsnauðsynlega öryggistryggingu gegn Rússum . Leiðtogar þessara landa sitji einnig við ESB-leiðtogaborðið og þeir geti þar sett fótinn fyrir Macron sé því að skipta . Hann stuðli þannig að sundrung innan ESB um leið og hann láti eins og fyrir sér vaki að ESB myndi sameinað , samhuga afl á alþjóðavettvangi .